Geen meer ‘Finger Lickin’ Good’ vir KFC nieMoenie jou vingers aflek nie! Dís die boodskap wat Kentucky Fried Chicken aan sy klante wil oordra toe die maatskappy besluit het om sy slagspreuk, “It’s Finger Lickin’ Good”, ná 64 jaar op te skort. Die maatskappy noem dit “die mees onvanpaste slagspreuk vir 2020” te midde van die Covid-19-pandemie. Die slagspreuk sal “vir ŉ kort rukkie” opgeskort word in wêreldwye bemarking, het die maatskappy in ŉ verklaring gesê. “Ons is in ŉ unieke situasie – ons het ŉ ikoniese slagspreuk wat nie lekker inpas by die huidige omgewing nie,” het Catherine Tan-Gillespie, die maatskappy se hoof-bemarkingsbeampte, gesê. Die Sentrum vir Siektebeheer en Voorkoming se veiligheidsmaatreëls te midde van die pandemie beveel aan dat mense nie aan hul oë, neus of mond moet vat tensy jy jou hande gewas het nie, om blootstelling aan die virus te verlaag. Die maatskappy, ŉ filiaal Yum! Brands in Louisville, Kentucky in die VSA, hou egter vol dat aanhangers nie bekommerd moet wees nie. “Die slagspreuk sal terugkeer – net wanneer die tyd weer reg is daarvoor.” Die maatskappy het in ŉ YouTube-video gesê: “Daai ding wat ons altyd sê? Ignoreer dit. Vir eers.” Die maatskappy sal na verwagting voortaan slegs “It’s Good” gebruik.